**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 11. stavak 5. Zakona o zdravstvenoj zaštiti (″Narodne novine“ broj 100/18, 125/19, 147/20, 119/22, 156/22, 33/23 i 36/24) i članak 39. Statuta grada Pula-Pola (Službene novine-Bollettino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst),

**2. OSNOVNA PITANJA KOJA SE UREĐUJU AKTOM**

Nacrtom prijedloga Odluke o sufinanciranja troškova postupka medicinski pomognute oplodnje (u daljnjem tekstu: Odluka) utvrđuju se uvjeti, visina i način sufinanciranja troškova postupka medicinski pomognute oplodnje koje osigurava Grad Pula-Pola (u daljnjem tekstu: Grad).

Članak 10. stavak 4. Zakona o medicinski pomognutoj oplodnji („Narodne novine“ broj 86/12) propisuje da pravo na medicinski pomognutu oplodnju na teret Hrvatskog zavoda za zdravstveno osiguranje ima žena u pravilu do navršene 42. godine života. Liječnik koji provodi postupak medicinski pomognute oplodnje, iz osobito opravdanih zdravstvenih razloga može omogućiti pravo na medicinski pomognutu oplodnju i ženi nakon navršene 42. godine života.

Stavak 5. istog članka propisuje da liječenje neplodnosti postupkom medicinski pomognute oplodnje na teret Hrvatskog zavoda za zdravstveno osiguranje obuhvaća četiri pokušaja intrauterine inseminacije (IUI) i šest pokušaja izvantjelesne oplodnje (IVF), uz obvezu da dva pokušaja budu u prirodnome ciklusu.

Nacrtom prijedloga Odluke Grad Pula-Pola omogućio bi sufinanciranje troškova postupka medicinski pomognute oplodnje koji nisu pokriveni od strane Hrvatskog zavoda za zdravstveno osiguranje pod uvjetima da su podnositelj zahtjeva i njegov bračni ili izvanbračni drug državljani Republike Hrvatske koji imaju prijavljeno prebivalište neprekidno, najmanje godinu dana na području Grada Pula-Pola i da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu.

Troškovi postupka medicinski pomognute oplodnje sufinancirati će se u iznosu do 800,00 eura, najviše za jedan pokušaj postupka medicinski pomognute oplodnje proveden tijekom tekuće kalendarske godine.

Nacrt prijedloga Odluke propisuje da je uz zahtjev potrebno dostaviti:

* pravovaljani dokaz iz kojeg je vidljivo da podnositelj zahtjeva i njegov bračni ili izvanbračni drug imaju prebivalište na području Grada Pula-Pola neprekidno, najmanje jednu godinu dana;
* dokaz o uključenju u postupak medicinski pomognute oplodnje;
* potpisanu izjavu kojom pod materijalnom i kaznenom odgovornošću izjavljuje kako su iscrpljene sve mogućnosti medicinski pomognute oplodnje na teret Hrvatskog zavoda za zdravstveno osiguranje (u daljnjem tekstu: HZZO) te se postupak medicinski pomognute oplodnje za koji se podnosi zahtjev ne provodi na teret HZZO;
* račune s dokazom o plaćanju troškova postupka medicinske pomognute oplodnje ili druge dokaze o nastalom i plaćenom trošku povezanom s postupkom medicinski pomognute oplodnje.

Sufinanciranje troškova medicinski pomognute oplodnje u prvoj kalendarskoj godini primjene Odluke može se ostvariti za postupke započete nakon stupanja na snagu Odluke.

**Savjetovanje s zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 12. prosinca 2024. godine te završava zaključno s danom 11. siječnja 2025. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: : sufinanciranje.pomognutaoplodnja@pula.hr